El cultiu de poma de Girona pot estar en perill per l’efecte del canvi climàtic? Segons un estudi fet per l’IRTA -per tant, seriositat- diu que podria ser que sí. La zona de mostreix és el baix Fluvià, que està inclòs a la Indicació Geogràfica Protegida (IGP) Poma de Girona.

És un dels primers estudis que es fan a Catalunya sobre la incidència del canvi climàtic en els fruiters i s’ha publicat a la revista Agricultural Water Management.

Molt resumit, la conclusió a la que arriba és que l’absència d’hores de fred –com ha passat aquest hivern- pot retardar o desordenar l’època de la floració de les pomeres i alterar l’equilibri necessari que hi ha d’haver entre floració i l’aparició de brots. Les conseqüències poden variar segons les varietats de pomes.

Els investigadors diuen que han fet una projecció d’ara fins el 2070 (casant dades amb projeccions meteorològiques) i si el canvi climàtic avança tal i com es preveu i es manté el cultiu de poma de la mateixa manera que es fa ara, l’activitat es pot veure afectada. L’estudi vol ser una eina per ajudar a plantejar estratègies de futur. L’investigador coordinador de l’estudi, Robert Savé, diu que no s’ha d’oblidar que la poma és un cultiu de muntanya adaptat a la plana.

Traslladar les produccions cap a latituds més fredes podria ser una solució però a la pràctica és inviable, adverteix Savé, per les implicacions socials i econòmiques que significaria desmantellar un sector productiu molt ben assentat. La clau és desenvolupar varietats o adaptar les actuals a les noves condicions, una feina d’investigació que ja està en marxa.

Savé diu si es fessin estudis similars en altres conreus com la viña o l’olivera possiblement sortirien desajustaments similars.